MTS mulkining “O‘zbektelekom”ga o‘tgani haqidagi xabar rad etildi

Rossiyaning “RIA Novosti” axborot agentligi ma’lumotiga asoslanib, O‘zbekistonning bir qator OAVlari “MTS-O‘zbekiston” mulkining “O‘zbektelekom” milliy aloqa operatori ixtiyoriga topshirilgani haqida xabar tarqatdi.

 Foto © ITAR-TASS
“Daryo” tahririyati “RIA Novosti” xabarini o‘rganib chiqdi, soha mutaxassislari bilan maslahatlashdi va agentlik xabari bir-biriga zid gaplardan tashkil topganligini aniqladi.
Chunonchi, agentlik xabarida O‘zbekiston mahalliy davlat organlari bankrot deb topilgan “MTS-O‘zbekiston” aktivlarini mamlakatning milliy aloqa operatori — “O‘zbektelekom” balansiga o‘tkazgani ma’lum qilingan. Mutaxassislarning ta’kidlashicha, mulkni MTS'ning balansidan “O‘zbektelekom” balansiga o‘tkazish “O‘zbektelekom”ga ushbu mulkdan foydalanish huquqini beradi, mulk “O‘zbektelekom” ixtiyoriga o‘tadi.
Biroq xabarning ikkinchi xatboshisidagi jumla bu ma’lumotga zid kelmoqda: ma’lum bo‘lishicha, mulkni “O‘zbektelekom”ga foydalanish huquqisiz mas’uliyat bilan saqlash uchun topshirilgani to‘g‘risida hujjat imzolangan. Ya’ni, “O‘zbektelekom” bu mulkdan foydalanish huquqiga ega emas; MTS mulki “O‘zbektelekom” ixtiyoriga o‘tmadi. Ya’ni, “O‘zbektelekom” MTS mulkini faqat saqlash bilan shug‘ullanishi ta’kidlanmoqda.
Ta’kidlash joiz, bunday chalkash axborot o‘zbekistonlik ijtimoiy tarmoqlar foydalanuvchilari e’tiboridan chetda qolmadi. Facebook’ning “Potrebitel” guruhida yuzaga kelgan bahs-munozarada “O‘zbektelekom” xodimi ham ishtirok etib, “MTS-O‘zbekiston”ning barcha mulki milliy operatorga mas’uliyat bilan saqlash uchun berilgani, bu mulkdan “O‘zbektelekom” foydalana olmasligini bildirishini ta’kidladi. Ushbu ma’lumot soha mutaxassislari tomonidan ham tasdiqlandi.
Yuqoridagi fikrlarga quloq tutadigan bo‘lsak, “RIA Novosti” va boshqa mahalliy OAVlar tarqargan xabar bir-biriga zid ma’lumotlarga asoslangan va u haqiqatdan yiroq.
Shuningdek, “RIA-Novosti” xabarida “O‘zbektelekom” xodimlari “tanglikda turgan” mobil aloqa operatori uskunalari holati yuzasidan monitoring o‘tkazadi, deyiladi. “MTS-O‘zbekiston” uskunalari davlat kompaniyasi ixtiyoriga saqlash uchun qancha vaqtga berilgani ma’lum qilinmagan.
2012-yilning iyulida Davlat aloqa, axborotlashtirish va telekommunikatsiya texnologiyalari davlat qo‘mitasi (avvalgi O‘zbekiston Aloqa va axborotlashtirish agentligi) xizmat ko‘rsatishdagi ko‘plab qoidabuzarliklar sabab “MTS-O‘zbekiston” litsenziyalarini avvaliga to‘xtatgan, so‘ng barcha litsenziyalarini chaqirib olgandi.